b'\n_START_ARTICLE_\nIke Turner\n_START_PARAGRAPH_\nIzear Luster \xe2\x80\x9dIke\xe2\x80\x9d Turner, Jr. (5. marraskuuta 1931 Clarksdale, Mississippi \xe2\x80\x93 12. joulukuuta 2007 San Marcos, Kalifornia) oli yhdysvaltalainen muusikko ja tuottaja, joka tunnetaan yhteisty\xc3\xb6st\xc3\xa4\xc3\xa4n Tina Turnerin kanssa.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nIzear Luster Turner, Jr. syntyi 5. marraskuuta 1931 Clarksdalessa, Mississippiss\xc3\xa4. H\xc3\xa4n oppi Pinetop Perkinsilt\xc3\xa4 soittamaan pianolla boogie woogieta jo nuorena. Teini-ik\xc3\xa4isen\xc3\xa4 Turner ty\xc3\xb6skenteli radiotiskijukkana, ja ensimm\xc3\xa4isen yhtyeens\xc3\xa4 h\xc3\xa4n perusti high school -aikoinaan._NEWLINE_Vuonna 1951 Turnerin yhtye The Kings of Rhythm levytti Memphisiss\xc3\xa4 Sam Phillipsin Sun-studiolla laulaja ja saksofonisti Jackie Brenstonin kanssa nimell\xc3\xa4 Jackie Brenston & His Delta Cats kappaleen "Rocket 88", jota jotkut pit\xc3\xa4v\xc3\xa4t kaikkien aikojen ensimm\xc3\xa4isen\xc3\xa4 rock\'n\'roll-kappaleena. Levytyksen j\xc3\xa4lkeen Turnerin yhtye jatkoi studiomuusikkoina, ja he levyttiv\xc3\xa4t monen tunnetun bluesmuusikon taustalla. Turner vaihtoi pianosta kitaraan. H\xc3\xa4n toimi my\xc3\xb6s kykyjenetsij\xc3\xa4n\xc3\xa4 Modern Recordsille. H\xc3\xa4n toi julkisuuteen vaikutusvaltaisia bluesartisteja, kuten Robert Nighthawkin, Elmore Jamesin, Otis Rushin ja Sonny Boy Williamsonin._NEWLINE_1950-luvun puoliv\xc3\xa4liss\xc3\xa4 Turner siirtyi yhtyeineen St. Louisiin, miss\xc3\xa4 he menestyiv\xc3\xa4t paikallisissa R&B-ympyr\xc3\xb6iss\xc3\xa4. Turner levytti v\xc3\xa4lill\xc3\xa4 my\xc3\xb6s omalla nimell\xc3\xa4\xc3\xa4n. Yksi The Kings of Rhythmin laulusolisteista oli nuori Anna Mae Bullock. Turner ja Bullock meniv\xc3\xa4t naimisiin 1958 ja saivat yhteisen lapsen._NEWLINE_Bullock vaihtoi nimekseen Tina Turner. H\xc3\xa4nest\xc3\xa4 tuli hyvin suosittu, ja Ike vaihtoi yhtyeens\xc3\xa4 nimeksi The Ike & Tina Turner Review. Tina Turner laulajanaan yhtye sai paljon listamenestyst\xc3\xa4 1960-luvulla. Ike tuli kuitenkin riippuvaiseksi kokaiinista ja muuttui Tinan mukaan v\xc3\xa4kivaltaiseksi, mik\xc3\xa4 vaikeutti heid\xc3\xa4n yhteisty\xc3\xb6t\xc3\xa4\xc3\xa4n. Suosion notkahduksen j\xc3\xa4lkeen Ike toi 1960-luvun lopulla yhtyeen ohjelmistoon versioitaan tuoreista rock and roll -hiteist\xc3\xa4, ja yhtyeen menestys parani j\xc3\xa4lleen. Yhtyeen versio "Proud Marysta" toi heille listamenestyst\xc3\xa4 ja Grammyn vuonna 1971. Yhtyeen viimeinen hitti oli "Nutbush City Limits" (1973). Tina j\xc3\xa4tti Iken vuonna 1975 ja aloitti soolouran._NEWLINE_Ike Turner jatkoi muusikon uraansa ilman Tinaa, mutta ei koskaan saavuttanut entisen kaltaista menestyst\xc3\xa4. H\xc3\xa4net pid\xc3\xa4tettiin monta kertaa huumausainerikoksista. H\xc3\xa4net nimettiin Rock and Roll Hall of Fameen Tinan kanssa 1991. H\xc3\xa4n sai joitain Grammy-ehdokkuuksia viel\xc3\xa4 2000-luvulla._NEWLINE_Ike Turner kuoli kotonaan Kaliforniassa 76-vuotiaana 12. joulukuuta 2007. Ruumiinavauksen perusteella h\xc3\xa4n kuoli kokaiinin yliannostukseen.'